বজ্রপাতে দুই স্কুল ছাত্র নিহত আহত ১ | মুন্সিগঞ্জের খবর
মুন্সীগঞ্জ সদর উপজেলার মোল্লারচরে গতকাল বৃহস্পতিবার দুপুরে বজ্রপাতে দুই স্কুল ছাত্রের মর্মান্তিক মৃত্যু হয়েছে। এ ঘটনায় আহত হয়েছে একজন। মারা যাওয়া দুইজন হচ্ছে মুন্সিগঞ্জ বহুমুখী উচ্চ বিদ্যালয়ের ৮ম শ্রেনীর ছাত্র অনিক (১৫) ও একই বিদ্যালয়ের ৭ম শ্রেনীর ছাত্র ফেরদাউস (১৫)। তবে আহত যুবকের নাম জানাযায়নি।
মুন্সিগঞ্জ সদর থানার ওসি মো. ইউনুচ ভূইয়া বলেন, গতকাল দুপুর দেড়টার দিকে বৃষ্টির সময়ে অনিক, ফেরদাউস ও তাদের আরো এক বন্ধু মিলে মোল্লার চরে বাড়ির পাশে পুকুরে গোসল করতে যায়। পুকুরের তীরে যাওয়ার সঙ্গে সঙ্গে হঠাৎ বজ্রপাতে অনিক ও ফেরদাউসসহ ৩ জন মাটিতে লুটিয়ে পড়ে। তাদেরকে মুন্সিগঞ্জ জেনারেল হাসপাতালে নেয়ার পরে কর্তব্যরত চিকিৎসক অনিক ও ফেরদাউসকে মৃত ঘোষণা করেন। পরে তাদের দুইজনের লাশ পরিবারের লোকজন বাড়িতে নিয়ে যায়। আহত অপর যুবককে মুন্সিগঞ্জ জেনারেল হাসপাতালে ভর্তি করা হয়েছে। অনিকের পিতার নাম আসলাম চকিদার ও ফেরদাউসের পিতার নাম মগবুল হোসেন।